বরিশাল, ০৪ মে (বরিশাল টাইমস ডটকম):  বরিশালের গৌরনদীতে পানের বরজ থেকে ক্ষতবিক্ষত ও বিকৃত লাশ উদ্ধার করেছে পুলিশ। উদ্ধার হওয়া লাশ ব্যবসায়ী শামীম ব্যাপারীর (২৫) বলে পুলিশ জানিয়েছে।উপজেলার বার্থী ইউনিয়নের আনন্দপুর গ্রামের একটি পানের বরজ থেকে বুধবার বেলা ১২ টার দিকে শামিমের  লাশ উদ্ধার করে গৌরনদী থানা পুলিশ। গত রোববার থেকে শামিম নিখোঁজ ছিলো। নিহত শামিম একই ইউনিয়নের দক্ষিন বাউরগতি গ্রামের আকবর আলী ব্যাপারীর পুত্র।নিখোঁজ হওয়ার দিনই নির্যাতন করে হত্যার পর শামীমের লাশ ওই পান বরজের মধ্যে ফেলে রাখা হয় বলে প্রাথমিকভাবে ধারনা করছে পুলিশ। এ ঘটনায় নিহতের বড় ভাই আকতার ব্যাপারী বাদী হয়ে অজ্ঞাতনামাদের আসামী করে থানায় মামলা দায়ের করেছেন।নিহতের ভাই আকতার হোসেন ব্যাপারী বরিশাল টাইমসকে জানান, গত রোববার দুপুরে উপজেলার টরকী বন্দরে যাওয়ার কথা বলে ঘর থেকে বের হয় শামীম । রাতে বাড়ি না  ফেরায় সম্ভাব্য সকল স্থানে খোঁজাখুজি করেন হয়। কিন্তু তার কোন সন্ধান পাওয়া যায় নি। বুধবার ১১ টার দিকে পাশ্ববর্তী আনন্দপুর গ্রামের লুনা নামে এক কিশোরী একই গ্রামের আলম সরদারের পান বরজের পাশে ছাগল চড়াতে যায়। এসময় বরজের মধ্যে একটি লাশ পড়ে থাকতে দেখে ডাকচিৎকার দেয় সে। আশেপাশের লোকজন এসে পুলিশে খবর দেয়। পরে থানা পুলিশের একটির দল ঘটনাস্থলে গিয়ে সুরতহাল শেষে লাশ উদ্ধার করে ময়না তদন্তের জন্য বরিশাল শের-ই বাংলা মেডিকেল কলেজ হাসপাতাল মর্গে পাঠিয়েছে।গৌরনদী থানার ভারপ্রাপ্ত কর্মকর্তা (ওসি) মোঃ নুরুল ইসলাম  জানান, শামীমের শরীরের বিভিন্ন স্থানে জখমের চিহ্ন রয়েছে। তাকে নির্যাতন করে রোববার রাতেই হত্যা করা হয়েছে বলে ধারনা করছে পুলিশ।